ওয়েব ডেস্ক : শেক্সপিয়ার সরণি এলাকায় অস্ত্র সহ গ্রেফতার ৪ যুবক। গতকাল রাতে রাসেল স্ট্রিটে একটি ট্যাক্সি দেখে সন্দেহ হয় পুলিসের। ট্যাক্সির পিছনে ও সামনে লেখা এক নম্বর, আর গায়ে লেখা আরও এক নম্বর। সামনে ও পিছনে লেখা ছিল WBO4 D-1682 এবং দরজায়  লেখা 1592 নম্বর। স্পষ্ট বোঝা যায়, স্টিকার দিয়ে সামনের ও পিছনের নম্বর পরিবর্তন করা হয়েছে। এরপরই ট্যাক্সিটিকে ধাওয়া করে ধরে ফেলেন পুলিসকর্মীরা। রাসেল স্ট্রিটের স্টেট ব্যাঙ্কের কাছে ধরা পড়ে যায় ট্যাক্সিটি। ধরা পড়ে যায় ৪ যুবক। ধৃতদের থেকে উদ্ধার হয় একটি খেলনা বন্দুক ও দুটি ছুরি এবং শেক্সপিয়ার সরণি থানা এলাকার একটি ম্যাপ। পুলিস জানতে পেরেছে, ধৃত মহম্মদ আলি আজাদ আদতে কলকাতার বেন্টিঙ্ক স্ট্রিট এলাকার বাসিন্দা হলেও থাকে বজবজে। ধৃত আরও ৩জন, শেখ আরমান, মহসিন খান এবং জাভেদ খান মুম্বইয়ের শিবাজী নগরের বাসিন্দা। মাসখানেক আগে কলকাতায় এসে তারাও বজবজে থাকতে শুরু করে। পুলিসের সন্দেহ, ডাকাতির উদ্দেশ্যেই ওই ৪জন জড়ো হয়েছিল। ঘটনার তদন্ত শুরু করেছে পুলিস। ধৃতদের জিজ্ঞাসাবাদ করা হচ্ছে।